Brittiläinen Layla Richard oli vain 14-viikkoinen, kun hänellä diagnosoitiin akuutti lymfaattinen leukemia (ALL). Se on yleisin lapsilla tavattava syöpälaatu.

Laylaa hoitaneiden lääkärien mukaan Laylan leukemia oli yksi pahimmista, johon he olivat koskaan törmänneet.

Laylaa hoidettiin kemoterapialla ja luuydinsiirrolla, mutta syöpä palasi.

Kun mikään ei tuntunut tehoavan, lääkärit kehottivat vanhempia harkitsemaan lapselleen kipuja lievittävää saattohoitoa.

Tytön vanhemmat eivät kuitenkaan suostuneet luovuttamaan. He pyysivät lontoolaisen sairaalan lääkäreitä antamaan mitä tahansa hoitoa, vaikka sitä ei olisi aiemmin ihmisillä kokeiltukaan.

Laylaa alettiin hoitaa geenimanipulaatiolla, jota oli testattu vasta hiirillä. Lääkärit räätälöivät yli 50 miljoonaa Laylan immuunisolua tarkoituksenaan saada ne metsästämään ja tuhoamaan syöpäsoluja.

Aluksi oli epävarmaa, toimisiko hoito lainkaan. Muutaman viikon kuluessa lääkärit alkoivat kuitenkin havaita Laylassa toipumisen merkkejä.

Marraskuun alussa lääkärit totesivat, että geenimanipulointi – toiselta nimeltään geenitekniikka tai -muuntelu – oli nujertanut Laylan leukemian.

Toistaiseksi on kuitenkin liian aikaista sanoa, onko Layla pelastettu lopullisesti syövältä ja voisiko sama menetelmä toimia muilla yhtä tehokkaasti.

”Me olemme vasta hyödyntäneet tätä yhteen hyvin vahvaan pieneen tyttöön. Meidän täytyy välttää väitteitä, että tämä olisi toimiva hoito jokaiselle lapselle”, solu- ja geeniterapian professori Waseem Qasim sanoo.

”Mutta tämä on virstanpylväs uuden geeniräätälöinnin teknologiassa ja vaikutukset tähän lapsen ovat olleet huikeita. Mikäli tämä toistetaan, se voi edustaa huikeaa edistysaskelta leukemian hoidossa ja muissakin syövissä.”

Qasim tähdentää, että geenimanipulointi voi auttaa myös aikuisten syövän hoidossa sekä johtaa uraauurtaviin hoitoihin kystisen fibroosin ja muiden geneettisten häiriötilojen tapauksessa.

Syöpasolujen muuttaminen terveyttä suojeleviksi soluiksi saattaa kuulostaa liian hyvältä, mutta kiitos TSRI:n (The Scripps Research Institute) tutkimusten, uusi tehokas hoitomuoto voi todella olla näköpiirissä.

Kun TSRI:n tutkijat ruiskuttivat eräitä luuytimessä vaikuttavia vasta-aineita leukemian syöpäsoluihin, ne muuntuivat dendriittisoluiksi, jotka ovat keskeinen tuki immuunijärjestelmässä.

Lisäksi tutkijat onnistuivat muuntamaan syöpäsoluja suoraan sellaisiksi immuunisoluiksi, jotka hyökkäävät nopeasti potentiaalisia taudinaiheuttajia ja kasvaimia vastaan.

Ehkä erikoisimman mahdollisen uuden syöpähoidon tarjoaa malarialoinen.

Brittiläis-tanskalainen tutkimusryhmä sai selville, että malarialoisen tuottama proteiini kiinnittyy tiettyyn molekyyliin, jota esiintyy paitsi raskaana olevien naisten istukassa myös syöpäkasvaimissa.

Tutkimuslöytö – joka julkaistiin Cancer Cell -lehdessä – syntyi sattumalta, kun tutkijat selvittivät, miksi raskaana olevat naiset ovat erityisen alttiita malarialle.

Tutkijat loivat proteiinista ja solumyrkystä yhdistelmän, jonka avulla he onnistuivat tehokkaasti tuhoamaan syövän hiirillä ilman, että hiirille jäi haitallisia sivuvaikutuksia.

Tutkijat arvioivat, että lääkettä päästään testaamaan ihmisillä aikaisintaan neljän vuoden kuluttua.